חוק מימון מפלגות (תיקון מס' 35), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2619, עמ' 520, 2017-03-28T00:00:00+03:00
מטרתו של החוק למנוע את עקיפת המגבלות שמטיל חוק מימון מפלגות על מפלגות וסיעות וגופים הקשורים אליהם. לשם כך מטיל החוק מגבלות על אדם או גוף המבצע "פעילות בחירות", שהיא אחת מארבעה סוגי פעילויות המפורטים בחוק, ובכלל זה יצירת מאגר מידע על כוונות הצבעה, הסעת בוחרים ופרסום תעמולה למען מפלגה מסוימת, בסכומים משמעותיים. מי שמבצע פעילות בחירות או מגייס תרומות לשם כך בסכום של 100,000 ש"ח יידרש להירשם אצל מבקר המדינה, לנהל חשבונות בהתאם להנחיותיו ולהגיש לו דוח על מערכת החשבונות. מי שמבצע פעילות בחירות או מגייס תרומות בסכום של 400,000 ש"ח ויותר יידרש גם להתאגד כעמותה או חל"צ. החוק אף מטיל מגבלה על גובה התרומות שמותר לגוף פעיל בבחירות לקבל, וקובע כי אם מתקבלות תרומות מחו"ל לא יוכל הגוף לגייס יותר מ-600,000 ש"ח בסך הכול. כדי להבטיח את קיום הוראות החוק, מעניק החוק למבקר המדינה סמכות לקנוס אנשים וגופים פעילים בבחירות שהפרו את הוראות החוק, ומסמיך את יושב ראש ועדת הבחירות המרכזית לתת צווי מניעה. 
עניינים נוספים המוסדרים בחוק הם העלאת המימון השוטף המשולם לסיעות בכנסת מדי חודש, כך שבמקום 5% מיחידת מימון לכל מנדט ישולמו 6% מיחידת מימון, והאפשרות של סיעה בכנסת להלוות כסף לסיעה הקשורה אליה בהסתדרות הכללית. עוד קובע החוק כי יחידת המימון ויתר הסכומים הנקובים בחוק יתעדכנו מדי 1 בינואר של כל שנה, בצמוד לעליית המדד.